รัฐบาลไทย-ข่าวทำเนียบรัฐบาล-กรมการขนส่งทางบกชี้แจงโครงการ “สามล้อเอื้ออาทร”
วันจันทร์ที่ 19 พฤศจิกายน 2561
กรมการขนส่งทางบกชี้แจงโครงการ “สามล้อเอื้ออาทร”
กรมการขนส่งทางบกชี้แจงโครงการ “สามล้อเอื้ออาทร”
วันที่ 14 พฤศจิกายน 2561 นายพีระพล ถาวรสุภเจริญ อธิบดีกรมการขนส่งทางบก กรมการขนส่งทางบก กระทรวงคมนาคม ชี้แจงโครงการ “สามล้อเอื้ออาทร” ตามที่ น.ส.สารี อ๋องสมหวัง เลขาธิการมูลนิธิเพื่อผู้บริโภคพร้อมตัวแทนกลุ่มผู้เสียหายสามล้อเครื่องกว่า 100 ราย ร่วมชี้แจงผ่านเฟสบุ๊กไลฟ์ โดยมีเนื้อหา ระบุว่ากลุ่มผู้เสียหายจากสามล้อเครื่องได้เข้าร่วมโครงการ “สามล้อเอื้ออาทร” ของกรมการขนส่งทางบก และได้มีการทําสัญญาเงินกู้ที่ผู้เสียหายชี้แจงว่าผิดปกติเป็นอย่างมาก โดยผู้เสียหายที่ซื้อรถสามล้อจากโครงการนี้ ได้รับความเดือดร้อนมากกว่า 100 รายและยังระบุว่ามีการทําสัญญาปลอมและมีการฟ้องร้องผู้เสียหายในภูมิลําเนาซึ่งห่างไกลและลําบากต่อการเดินทาง นอกจากนี้ ตัวแทนกลุ่มผู้เสียหายยังได้กล่าวเพิ่มเติมว่า ได้มีการลงนามในสัญญากับสหกรณ์ฯ ไว้ และได้จ่ายหนี้ตามที่ตกลงกับสหกรณ์ฯ ไว้มาโดยตลอด แต่กลับถูกธนาคารฟ้องว่าเป็นหนี้กว่า 500,000 บาท แต่ในใบสรุปสินเชื่อที่ได้รับตอนแรก แจ้งไว้เพียง 360,000 บาท
ข้อเท็จจริง
1. กระทรวงคมนาคมได้ออกกฎกระทรวง ฉบับที่ 9 (พ.ศ. 2535) ลงวันที่ 10 เมษายน 2535 กําหนดให้งดรับจดทะเบียนรถยนต์รับจ้างสามล้อ โดยการผ่อนผันการจดทะเบียนให้เป็นไปตามหลักเกณฑ์ วิธีการ และเงื่อนไขตามที่กระทรวงคมนาคมประกาศกําหนด
2. เพื่อเป็นการเปิดโอกาสให้ประชาชนได้มีรถสามล้อเป็นของตนเอง สําหรับประกอบอาชีพขับรถรับจ้างอย่างสุจริต รัฐบาลจึงได้จัดทําโครงการ “สามล้อเอื้ออาทร” โดยมอบหมายให้กระทรวงคมนาคมและกรมการขนส่งทางบก ดําเนินการเสนอข้อกฎหมายและวางหลักเกณฑ์ เงื่อนไขเกี่ยวกับคุณสมบัติของบุคคลที่จะยื่นขอ จดทะเบียนรถยนต์สามล้อรับจ้าง (เอื้ออาทร)
3. กระทรวงคมนาคมได้มีประกาศ เรื่อง หลักเกณฑ์ วิธีการและเงื่อนไขในการจดทะเบียนรถยนต์รับจ้างสามล้อในท้องที่กรุงเทพมหานคร ลงวันที่ 8 มีนาคม 2549 กําหนดรถที่จะรับจดทะเบียนไว้ไม่เกิน 2,500 คัน โดยกําหนดคุณสมบัติของผู้ยื่นขอ ได้แก่ ต้องเป็นบุคคลธรรมดาและมีใบอนุญาตขับรถยนต์สามล้อสาธารณะ มีภูมิลําเนาในเขตกรุงเทพฯ และปริมณฑล ไม่เป็นเคยเป็นผู้ถือกรรมสิทธิ์หรือเคยเป็นผู้ครอบครองรถยนต์รับจ้างสามล้อ ในระยะเวลา 180 วัน นับจากวันยื่นคําขอลงทะเบียน ให้จดทะเบียนได้คนละ 1 คัน ห้ามมิให้จําหน่ายจ่าย โอนให้แก่บุคคลอื่นภายในระยะเวลา 2 ปี นับแต่วันที่จดทะเบียน โดยเมื่อครบกําหนด ผู้มีมาใช้สิทธิเพียง 1,686 คัน จึงยังคงเหลือจํานวนรถที่ยังจดทะเบียนได้อีกจํานวน 814 คัน
4. เพื่อเป็นการช่วยเหลือประชาชนที่มีความประสงค์จะประกอบอาชีพขับรถรับจ้าง แต่ยังคงไม่สามารถปฏิบัติตามเงื่อนไขได้ กระทรวงคมนาคมโดยกรมการขนส่งทางบกได้ทําการเปิดรับคําขอเพิ่มเติมระหว่าง 10 กรกฎาคม – 30 ธันวาคม 2558 เมื่อสิ้นสุดระยะเวลาดังกล่าวมีผู้ลงทะเบียนใช้สิทธิ์จดทะเบียนเพิ่มเติมอีก 380 คัน โดยยังคงเหลือสิทธิ์ในการจดทะเบียนรถยนต์รับจ้างสามล้ออีกจํานวน 434 คัน
คําชี้แจงของกรมการขนส่งทางบก
การเปิดรับคําขอใช้สิทธิ์จดทะเบียนรถยนต์รับจ้างสามล้อ (เอื้ออาทร) ทั้งสามคราวดังกล่าว กรมการขนส่งทางบกมีหน้าที่ตรวจสอบคุณสมบัติของผู้ขอให้ตรงตามที่ประกาศกระทรวงกําหนดไว้ ผู้ขอรับสิทธิ์มีหน้าที่ที่จะต้องจัดหารถมาดําเนินการจดทะเบียนรถยนต์รับจ้างสามล้อภายในระยะเวลาที่กําหนดตามเงื่อนไข ซึ่งผู้ขอรับสิทธิ์จะต้องดําเนินการในส่วนที่เกี่ยวข้องในการจัดหารถ หรือทําการติดต่อกับสถาบันการเงินเพื่อขอใช้บริการด้านสินเชื่อเอง ดังนั้น ในการดําเนินการขั้นตอนดังกล่าว เป็นการจัดทําสัญญาระหว่างผู้ขอรับสิทธิ์กับสถาบันการเงินเอง กรมการขนส่งทางบกจะไม่สามารถเข้าไปมีส่วนร่วมในการทํานิติกรรมสัญญาดังกล่าวแต่ประการใด
อย่างไรก็ตาม แม้ว่าปัจจุบันจะได้ล่วงเลยระยะเวลาในการดําเนินการมามากแล้ว แต่หากกลุ่มผู้เสียหายยังคงมีความประสงค์จะประกอบอาชีพขับรถรับจ้างโดยสุจริต กรมการขนส่งทางบกก็พร้อมที่จะพิจารณานําเสนอรัฐมนตรีว่าการกระทรวงคมนาคม เพื่อให้นโยบายในการกําหนดมาตรการเยียวยาที่เหมาะสมแก่กลุ่มผู้เสียหายต่อไป
-----------------------